text: Xaçınçay kurqanları — Azərbaycanın Kəlbəcər rayonunun Dovşanlı kəndindən  cənub-şərqdə, Xaçın çayının sağ sahilində ilk Tunc dövrunə aid kurqanlar. Hündürlüyü təqribən 1–2,5 metr, diametri təqribən 10–20 metrdir. Dəfn adətinə görə bir-birindən fərqlənirlər. Tədqiq edilmiş beş kurqanın üçündə (№ 1, 2, 3) ölülər inqumasiya, ikisində (№ 4, 5) isə kremasiya adəti ilə dəfn olunmuşdur. Kurqanlardan qızıl bəzək əşyaları, arxaik tipli xəncərlər, daş toppuz, dəvəközüdən bıçaq və bir ədəd bütöv saxsı qab tapılmışdır.